**IMUNOLOGICKÝ PREHĽAD SR 2018**

**Stav imunity populácie proti vybraným šiestim prenosným ochoreniam - osýpkam, mumpsu, ružienke a vírusovým hepatitídam typu A, B, C - ukáže Imunologický prehľad SR 2018, ktorý sa začína realizovať od 1. júla 2018.**

**Cieľom prehľadu je aj preverenie účinnosti súčasných očkovaní proti týmto ochoreniam. Výsledky Imunologického prehľadu 2018 (IP 2018) budú známe v decembri tohto roka. Realizáciu IP 2018 zabezpečí všetkých 36 regionálnych úradov verejného zdravotníctva. Výsledky imunologického prehľadu pomôžu prehodnotiť a v prípade potreby upraviť alebo zmeniť stratégiu očkovania v Slovenskej republike.**

Laboratórne budú vyšetrené séra od 4218 osôb, zapojí sa spolu 338 lekárov, z toho 123 všeobecných lekárov pre dospelých a 215 všeobecných lekárov pre deti a dorast.

Odbery krvi zo žily budú vykonávať všeobecní lekári pre deti a dorast a všeobecní lekári pre dospelých, až po poskytnutí úplného poučenia o význame stanovenia hladiny protilátok proti vybraným prenosným ochoreniam a po podpísaní informovaného súhlasu účastníkom IP 2018, respektíve jej zákonným zástupcom. U detí vo veku 1-5 rokov sa odoberie 4,5 ml krvi, u detí 6 ročných a starších a u dospelých sa odoberie 9 ml krvi

Pri realizácii imunologického prehľadu bude zabezpečená ochrana osobných údajov v súlade s platnými právnymi predpismi. Vyšetrenie odobranej vzorky krvi a následné spracovanie získaných výsledkov pre potreby tohto imunologického prehľadu bude uskutočňované pod prideleným individuálnym kódovým číslom. Odobratá krv nebude použitá na vykonanie iných vyšetrení okrem tých, ktoré sú predmetom IP.

Odbery a transporty vzoriek krvi budú prebiehať od začiatku júla do septembra 2018, v septembri a v októbri 2018 sa vzorky laboratórne vyšetria. Sumarizovanie, vyhodnocovanie a štatistické spracovávanie prebehne v októbri a novembri. Výsledky IP 2018 by mali byť známe v decembri 2018.

**Zdravotné výhody**

Každý, kto sa na imunologickom prehľade zúčastní, získa viacero zdravotných výhod. Predovšetkým zistí, či má protilátky proti sledovaným prenosným ochoreniam a či má vyššie riziko ochorieť na tieto ochorenia. Výsledky vyšetrenia ukážu, či nepotrebuje napríklad očkovanie alebo liečbu. V prípade, ak nie je účastník IP 2018 imúnny, môže mu lekár odporučiť očkovanie.

Posledný imunologický prehľad sa v Slovenskej republike realizoval v roku 2002. V súvislosti so zvyšujúcim sa rizikom zavlečenia prenosných ochorení na územie Slovenskej republiky, napríklad z dôvodu cestovania osôb za prácou, alebo za turistikou i s poklesom úrovne zaočkovanosti detskej populácie na hranicu 95 %, resp. pod túto hranicu u niektorých typov povinného očkovania, bolo rozhodnutie o realizácii imunologických prehľadov nevyhnutné.